РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

10 Број 06- 2/122-13

15. април 2013. године

Б е о г р а д

ЗАПИСНИК

19. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 26. МАРТА 2013. ГОДИНЕ

Седница је почела у 14,25 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгомир Ј. Карић, Миодраг Николић, Небојша Берић, Бранка Каравидић, Иван Јовановић, Петар Шкундрић, Зоран Анђелковић, Кенан Хајдаревић, Славица Савић, Бошко Ристић, Велимир Станојевић и Владимир Илић.

Седници су присуствовали заменици чланова Одбора: Бојан Јаковљевић (заменик члана Одбора Александре Томић), Мујо Муковић (заменик члана Одбора Зорана Пралице), Ирена Вујовић (заменик члана Одбора Драгомира Карића), Ивана Динић (заменик члана Одбора Зорана Анђелковића), Бојана Божанић (заменик члана Одбора Ненада Поповића), Дејан Рајчић (заменик члана Одбора Велимира Станојевића) и Драгана Ђуковић (заменик члана Одбора Владимира Илића).

Седници нису присуствовали чланови Одбора: Душан Петровић, Ненад Поповић и Радојко Обрадовић.

Седници су, на позив председника, присуствовали: Томислав Шубарановић, државни секретар у Министарству природних ресурса, рударства, и просторног планирања; Драгован Милићевић, Татјана Матић и Стефан Лазаревић, државни секретари у Министарству спољне и унутрашње трговине и телекомуникација; Дејан Радуловић, помоћник у Министарству регионалног развоја и локалне самоуправе; Душан Протић и Љиљана Станковић, помоћници у Министарству спољне и унутрашње трговине и телекомуникација; Мишела Николић, помоћник у Министарству финансија и привреде, и Владислав Цветковић, директор Агенције за приватизацију.

На предлог председника, Одбор је већином гласова утврдио следећи

Д н е в н и р е д

1. Разматрање Информације о раду Министарства регионалног развоја и локалне самоуправе за период октобар - децембар 2012. године (број 02-362/13 од 31. јануара 2013. године);

2. Разматрање Извештаја о раду Министарства природних ресурса, рударства и просторног планирања за период новембар – децембар 2012. и јануар 2013. године (број 02-368/13 од 1. фебруара 2013. године);

3. Разматрање Извештаја о раду Министарства спољне и унутрашње трговине и телекомуникација за период новембар – децембар 2012. и јануар 2013. године (број 02-618/13 од 14. фебруара 2013. године);

4. Разматрање Извештаја Министарства финансија и привреде о раду Агенције за приватизацију за октобар 2012. године (број 02-3722/12 од 13. новембра 2012. године);

5. Разматрање Извештаја Министарства финансија и привреде о раду Агенције за приватизацију за новембар 2012. године (број 02-4380/12 од 22. децембра 2012. године);

6. Разматрање Извештаја Министарства финансија и привреде о раду Агенције за приватизацију за децембар 2012. године (број 02-439/13 од 5. фебруара 2013. године);

7. Разматрање Извештаја Министарства финансија и привреде о раду Агенције за приватизацију за јануар 2013. године (број 02-628/13 од 14. фебруара 2013. године).

Пре разматрања утврђених тачака дневног реда, Одбор је већином гласова усвојио записнике 17. и 18. седнице Одбора.

Прва тачка дневног реда – **Разматрање** **Информације о раду Министарства регионалног развоја и локалне самоуправе за период октобар - децембар 2012. године**

Одбор је размотрио Информацију о раду Министарства регионалног развоја и локалне самоуправе за период октобар - децембар 2012. године и поднео Извештај Народној скупштини.

У уводним напоменама, Дејан Радуловић, помоћник министра регионалног развоја и локалне самоуправе, истакао је да је Министарство у овом периоду наставило рад на усклађивању подзаконских аката, а један од тих аката је Уредба о садржини, начину и поступку вођења Регистра мера и подстицаја регионалног развоја, који је установљен при Агенцији за привредне регистре, у складу са Законом о регионалном развоју. Донета је Уредба о утврђивању јединствене листе развијености региона и јединица локалне самоуправе за 2012. годину. Настављен је рад на изради Националног плана регионалног развоја и регионалних развојних стратегија, кроз секторски приступ у имплементацији будуће политике регионалног развоја, уз финансијски оквир за њено спровођење. Законом о регионалном развоју је дефинисана могућност формирања регионалних развојних агенција и њихов минималан број по регионима. Национална агенција за регионални развој акредитовала је до сада 11 регионалних развојних агенција. Аналазиран је рад и стање акредитованих регионалних развојних агенција, с обзиром да је већина њих ушла у другу годину рада. Након две године истиче статус акредитације и агенције ће морати да поднесу нове захтеве. Спроведене су бројне анализе и објављени извештаји. Извршена су истраживања у области регионалног развоја, запошљавања, саобраћаја и привредних кретања. Објављен је Извештај о регионалном развоју Србије за 2011. годину. Радило се на припреми предлога реконструкције Националног савета за децентрализацију, који треба да припреми и изради Нацрт стратегије децентрализације. Министарство је било активно и у подгрупама које се односе на предприступне преговоре о 11 од 35 преговарачких поглавља за приступање ЕУ.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* где су уочене највеће регионалне разлике у Србији у животном стандарду и квалитету живота према формули по којој се израчунава квалитет живота грађана и шта то подразумева;
* да ли су општине на југоистоку Србије најсиромашније општине у Европи и које су то општине;
* зашто су најнеразвијеније општине у том статусу, односно да ли се у њих није довољно улагало зато што је то била државна стратегија;
* да ли постоје неки планови за неразвијена подручја и да ли ће се у њих уложити нека додатна средстава;
* колико су новца из буџета Министарство регионалног развоја и локалне самоуправе и друга министарства од формирања Владе уложила у поједине општине у Србији, односно у поједине регионе;
* да ли постоје подаци колико су локалне самоуправе, односно поједине регионалне развојне агенције аплицирале за разне програме министарстава који се финансирају из буџета или из фондова ЕУ;
* да ли се ради на одређивању приоритета по регионима када су у питању улагања и да ли се води рачуна о прописима ЕУ.

У расправи је истакнуто да представници Министарства треба више да иду на терен и директним контактом са локалном самоуправом решавају развојне проблеме. Указано је да немамо ни макро, ни микро планове регионалног развоја. Неопходно је да свака општина има стратешки план развоја, који ће бити компатибилан са планом регионалог развоја Србије. На основу планова регионалног развоја, држава и агенције треба да одлучују да ли ће финансијски подржати пројекат неког инвеститора. Изнета је сугестија да се прихвати спремност пољског Министарства да подели искуства са Србијом, имајући у виду да Пољска има Министарство за регионални развој које је најуспешније министарство у пољској Влади и да су су регионалне разлике у Пољској све мање захваљујући ефикасном коришћењу европских фондова.

Поводом дискусије, Дејан Радуловић је истакао да су, у поређењу са другим земљама, највеће разлике у развијености присутне код локалних самоуправа, где је тај однос сада 1:11 (био је 1:10 пре две године). У погледу разлика у развијености између региона однос је 1:3. Према последњим подацима, осим београдског, сви остали региони спадају у неразвијене регионе, док су, у односу на просек ЕУ, сви региони испод 75% европског просека. Дошло је до смањења броја локалних самоуправа које припадају девастираним подручјима (четвртој групи) и првој групи, а до повећања у другој и трећој групи. Највећа разлика у развијености је између Босилеграда и Београда, 1:11. Најсиромашније су општине на југу Србије Босилеград, Прешево, Медвеђа и Бујановац. Подаци из пописа становништва у општини Прешево и Бујановац стварају проблем у анализи, јер је пописан мали број становника. Пет округа на југу Србије су окрузи у којима већина општина спада у неразвијене општине, испод 50% од републичког просека.

Будућа политика регионалног развоја засниваће се на секторском приступу, односно дефинисању секторске политике и пројеката који могу да помогну локалним самоуправама и регионима, посебно неразвијеним подручјима. Приоритети регионалног развоја биће утврђени Националним планом регионалног развоја који треба да садржи политику, стратегију, финансијски оквир и институције за имплементацију. Сагласно Закону о регионалном развоју, овај документ ће усвојити Народна скупштина. Основни приоритети ће бити људи, место, привреда и институционални капацитети. Најмања улагања до сада су била у институционалне капацитете, а последица тога је неискоришћеност средстава за неке програме и пројекте. Свако министарство треба да препозна потребу за кофинансирањем пројеката. Код неких добрих пројеката проблем је обезбедити адекватна средства. Велике проблеме у реализацији неких пројеката стварају нерешени имовинско-правни односи.

У оквиру Агенције за привредне регистре формиран је Регистар мера и подстицаја регионалног развоја, са циљем да се обједине подаци о свим средствима која су уложена на републичком, регионалном и локалном нивоу. Регистар је јаван и свако може да изврши увид у то где су уложена средства из буџета и колика су. Вредновање подстицаја ће бити регулисано уредбом која ће дефинисати критеријуме вредновања са аспекта крајњег ефекта улагања.

Регионалне развојне агенције имају улогу подршке локалним самоуправама и сектору малих и средњих предузећа, предузетника и задруга. Током протекле и ове године одређени програми су реализовани преко регионалних агенција. Пружена је подршка локалним самоуправама кроз стандардизован сет услуга, пружањем десетина хиљада информација и неколико хиљада сати обука за рад у сектору малих и средњих предузећа.

У дискусији су учествовали Бошко Ристић, Зоран Пралица, Владимир Илић, Славица Савић, Кенан Хајдаревић, Зоран Анђелковић и Дејан Радуловић.

Одбор је већином гласова прихватио Информацију о раду Министарства регионалног развоја и локалне самоуправе за период октобар - децембар 2012. године.

Седница је прекинута у 15,06 часова, због гласања на пленарној седници Народне скупштине, а рад по утврђеном дневном реду је настављен у 16,05 часова.

Друга тачка дневног реда - **Разматрање Извештаја о раду Министарства природних ресурса, рударства и просторног планирања за период новембар – децембар 2012. и јануар 2013. године**

Одбор је размотрио Извештај о раду Министарства природних ресурса, рударства и просторног планирања за период новембар – децембар 2012. и јануар 2013. године и поднео Извештај Народној скупштини.

У уводним напоменама, Томислав Шубарановић, државни секретар у Министарству природних ресурса, рударства, и просторног планирања, информисао је Одбор да је у наведеном периоду у завршној фази била измена радне верзије Нацрта закона о геолошким истраживањима и рударству. Јавна расправа је вођена 5. фебруара 2013. године. Завршене су и усвојене од стране Владе три уредбе и један правилник. Одобрено је извођење геолошких истраживања на осам истражних поља, а одбијено шест захтева за одобрење истраживања. Урађено је 36 решења за извођење детаљних хидрогеолошких истраживања подземних вода, а поднета су четири захтева за коришћење података стручне геолошке документације. Издато је осам решења за експлоатацију, пет одобрења за извођење рударских радова и два одобрења за употребу рударских објеката. Републички рударски и геолошки инспектори извршили су 19, а хидрогеолошки 77 инспекцијских прегледа. Сектор за рударство и геологију је активно учествовао у давању предлога и сагласности за сарадњу са Јерменијом, Украјином, Народном Републиком Кином, Грчком, Словачком, Кипром и БиХ. Одржан је састанак мешовитог Комитета за економску сарадњу са Чешком Републиком и одржано шесто заседање заједничке Комисије за економску сарадњу са Мађарском. Упућена је иницијатива надлежним институцијама за преиспитивање оправданости даљег продужавања чланства у Међународној радној групи за бакар и Међународној радној групи за олово и цинк. Министарство је пратило податке које достављају компаније о уплатама накнада, вршило унос истих у базу података и обавештавало о стању дуговања. Послато је 40 опомена пред принудну наплату. Завршен је избор извођача радова за реализацију пројекта и изградње новог колектора испод флотацијског јаловишта Велики Кривељ у Бору, који ће бити финансиран из кредита Светске банке. Други део кредита који је био намењен за јаловишта је укинут и Влада је донела закључак да се распише тендер за експлоатацију јаловишта и рекултивацију земљишта. Обављено је више обилазака рудника, "Фелспата" у Бујановцу, "Грота", "Трепче" и других.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* да ли је приликом издавања грађевинске дозволе за геолошка истраживања и експлоатацију укључено Министарство енергетике, развоја и заштите животне средине;
* да ли је у Министарству природних ресурса, рударства, и просторног планирања вршена анализа у којој мери промене законских прописа могу да доведу до утицаја на инвестициони циклус у земљи, с обзиром да је раније процењивано да је наш правни оквир, после канадског, најстимулативнији за инвеститоре у области рударства;
* да ли је држава давала дозволе и узимала новац од страних инвеститора, без претходних сагласности локалних самоуправа;
* да ли страни инвеститори могу да затраже заштиту од државе Србије, у смислу да држава употреби своје инструменте ради заштите њихових законских права;
* може ли држава, преко академских кругова, да утиче на подизање свести код грађана о значају инвестиција у геолошка истраживања;
* како послује и шта се дешава са рудником олова и цинка „Грот“ код Врања, који има 300 запослених;
* да ли има нових пројеката које финансира ЕУ;
* када ће бити припремљен Нацрт закона о рударству.

У расправи је изнето мишљење да, током наредних десетак година, наша земља неће располагати финансијским средствима за капиталне пројекте, као што је нпр. пројекат везан за истараживања резерви јадарита. Постоје могућности да се, кроз нова геолошка истраживања, те резерве потврде и на већем нивоу. Процењује се да се највеће резерве овог минерала у Европи налазе у Србији. Истакнуто је да је потребно на терену, у сарадњи са локалним самоуправама, више радити на објашњавању користи од одређених пројеката, посебно кроз разговор са компетентним стручњацима и професорима универзитета. Изнето је да треба наћи решење да рудник олова и цинка „Грот“ настави да ради, посебно имајући у виду да рудник сада добро ради и да има око 300 запослених.

Поводом дискусије, Томислав Шубарановић је истакао да Сектор за рударство и геологију Министарства природних ресурса, рударства и просторног планирања није надлежан за издавање дозвола и одобрења за грађевинске радове. У надлежности Министарства су одобрења која се тичу геолошких истраживања, према важећем Закону о рударству и геологији. Без дозволе Министарства енергетике, развоја и заштите животне средине, након извршених геолошких истраживања, не може да се добије експлоатационо право. Уз захтев се подноси студија оправданости експлоатације минералних сировина, као и студија утицаја експлоатације на животну средину, која је подложна јавној расправи у општини где се налази лежиште руде. Израда Нацрта закона о рударству и геолошким истраживањима је у завршној фази. Обављена је једна јавна расправа, на којој су биле изнете сугестије и примедбе на члан 11, који се односи на стратешко партнерство. Нацрт закона биће завршен крајем марта 2013, а јавна расправа ће се одржати половином априла. Накнаде за рудну ренту неће бити предмет овог закона. Већи проблем од правног оквира је што грађани не дозвољавају извођење геолошких истраживања, када је, на пример, у питању истраживање никла. У току су преговори са различитим компанијама, у виду стратешког партнерства, о истраживањима резерви јадарита, бората и угља. Према важећим прописима локалне самоуправе дају сагласност само за истраживања неметаличних минералних сировина, које су за грађевински материјал.

Рудник олова и цинка „Грот“ код Врања има око 300 запослених и велике дугове, али и потраживања. Рудник „Грот“ од рудника „Трепча“ потражује око 15 милиона евра. Тренутно се воде разговори између министра природних ресурса, рударства и просторног планирања и министра правде на изналажењу решења како би рудник наставио да ради.

Министарство природних ресурса, рударства и просторног планирања и Министарство енергетике, развоја и заштите животне средине заједно спроводе пројекат о рударском отпаду из ИПА прекограничног програма који финансира ЕУ.

У дискусији су учествовали Александра Томић, Драгомир Карић, Петар Шкундрић, Миодраг Николић, Бојан Јаковљевић, Зоран Пралица и Томислав Шубарановић.

Одбор је једногласно прихватио Извештај о раду Министарстваприродних ресурса, рударства и просторног планирања за период новембар – децембар 2012. и јануар 2013. године.

Трећа тачка дневног реда -  **Разматрање Извештаја о раду Министарства спољне и унутрашње трговине и телекомуникација за период новембар – децембар 2012. и јануар 2013. године**

Одбор је размотрио Извештај о раду Министарства спољне и унутрашње трговине и телекомуникација за период новембар – децембар 2012. и јануар 2013. године и поднео Извештај Народној скупштини.

У уводним напоменама, Драгован Милићевић, државни секретар у Министарству спољне и унутрашње трговине и телекомуникација, је истакао да су представници министарства учествовали у раду четири састанка мултилатералне регионалне економске сарадње у оквиру ЦЕФТА и у припреми и координисању приступа Светској трговинској организацији. Окончани су билатерални преговори са Панамом, Мексиком и Доминиканском Републиком. У оквиру преговора са ЕУ, представници Министарства учествују у преговорима са Европском Комисијом о ревизији Споразума о стабилизацији и придруживању (Хрватска од 1. јула улази у ЕУ и излази из ЦЕФТА).

Активности и рад економских саветника се односио на уговарање посета највиших државних званичника у одређеним земљама, као и на повезивање предузећа српске привреде са инвеститорима у земљама у којима су ангажовани.

У оквиру Споразума о регионалној сарадњи у току је припрема Предлога закона о потврђивању регионалног споразума о радиокомуникацијама. Формирана је радна група за праћење процеса преласка са аналогног на дигитално емитовање телевизијског сигнала.

Усвојен је Закон о изменама и допунама Закона о трговини, а у току је израда Нацрта закона о електронској трговини. Формирана је и започела је са радом радна група за израду стручне основе за Нацрт закона о робним берзама. У току је формирање радне групе за израду правилника о посебним условима трговине у велетржницама. Припремљена је Уредба о додели подстицајних средстава објектима за развој традиционалних заната. Урађен је програм доделе средстава за финансирање Пројекта развоја визуелног идентитета националног бренда Србије. У припреми су Нацрт стратегије за заштиту потрошача за период 2013. до 2018. године и измене и допуне Закона о заштити потрошача. Континуиран је рад на јачању капацитета тржишног надзора непрехрамбених производа. Започета је имплементација ИПА пројекта– унапређење система тржишног надзора који се финансира средствима ЕУ у износу од 2,5 милиона евра. Донета је одлука о формирању Савета за безбедност производа.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* које послове обавља Министарство спољних послова, а које економски саветници;
* да ли је посао економских саветника да уговарају посете председника Републике Србије и министара;
* да ли су економски саветници допринели стварању пословног амбијента за успешно пословање српских компанија;
* колика су средства за подстицаје у привреди и како се додељују;
* који су узроци пораста сиве економије и шта се предузима на решавању тог проблема;
* каква је улога и какво је стварно стање робних резерви;
* када ће бити донет Закон о оглашавању;
* колико новца је Србија до сада добила од ЕУ за прелазак са аналогног на дигитални сигнал, колико је потрошено и где се стало.

У расправи је изнето мишљење да су економски саветници Републике Србије у иностранству сурогати, јер постоје саветници министра спољних послова за економску сарадњу, као и за политичке односе. Претпоставка је да је задатак економских саветника да привуку инвестиције у Србију, да повежу српске компаније са компанијама у земљама у које су послати и да пруже логистичку подршку српским компанијама, а не да уговарају државне посете. Предложено је да се, у циљу утврђивања доприноса економских саветника остваривању наведених циљева, економски саветници позову на једну од седница Одбора, одговоре на питања народних посланика и да им се дају конкретни задаци и да се прецизира шта раде економски саветници, а шта амбасаде. Уколико српско предузеће жели да увезе робу из неке државе, амбасадор у Србији ће учинити све што је потребно да организује сусрете са привредницима из те државе, али уколико српско предузеће жели да извезе робу, мора да се обрати својим представницима у тој држави. Изнето је да економске саветнике у Русији, највећем тржишту за извоз српских производа, треба променити. Наведено је да је амбасадор Словеније, у једном разговору, истакао да у Србији ради 1.500 словеначких компанија, од којих трећина веома добро послује. Иако Србија има економског саветника у Словенији, само "Комтрејд" добро послује. Потребно је раздвојити активности продаје роба у иностранству од активности Министарства спољних послова преко дипломатско-конзуларних представништава.

У расправи је изнет предлог да Одбор донесе закључак да Министарство спољне и унутрашње трговине и телекомуникација мора да успостави ближу сарадњу са Привредном комором Србије, Унијом послодаваца и Асоцијацијом привредника и да привредници треба да буду укључени у делегације министра трговине приликом путовања у иностранство. Предложено је да се организује састанак са министром спољних послова и министром спољне и унутрашње трговине и теолекомункација на тему сарадње економских представника, ради повећања извоза. Међутим, изнето је и да Одбор не треба да се изјашњава о датим предлозима. Не може Министарство спољних послова да се бави продајом, већ организавањем комуникације на свом нивоима. Добро је да постоје економски саветници, а ако неки не раде добро, треба их променити. Не треба Одбор да намеће министрима кога ће повести и кад ко треба да путује са њима.

Предложено је да се један спрат зграде Амбасаде Републике Србије у Москви ослободи за изложбени простор српске привреде, у коме би Привредна комора Србије сваке недеље одржавала промоције српских производа и олакшала проналажење купаца српске робе у Русији.

Изнето је да су разлике у ценама недопустиво високе, јер разлике између Темпа, Максија и Мини Максија за поједине производе износе и до 40% разлике у цени, а највећи број грађана Србије није у могућности да купује робу ни у хипермаркетима. У најкраћем року треба донети мере за сузбијање сиве економије. Укидање фискалних каса за мала и средња предузећа повећало је сиву економију. Од Министарства је затражено да направи развојну стратегију и ограничи марже. Изнето је и мишљење да је проблем сиве економије системски и да га не може решавати само једно министарство. Потребно је да Министарство спољне и унутрашње трговине и телекомуникација изврши надзор над радом Републичке дирекције за робне резерве.

Истакнуто је да на простору Југоисточне Европе, само Србија и Босна и Херцеговина нису чланови Светске трговинске организације. Од 3. до 6. децембра ове године ће бити изабран представник Индонезије за председника СТО. Ту шансу као држава треба да искористимо и да припремимо све потребне акте за приступање у наредном периоду. У том циљу, треба да донесемо и стратегију развоја трговине. Одбор треба да организује јавно слушање о предностима приступања Светској трговинској организацији, у сарадњи са "Идеас центром“ из Женеве, који ради на подизању свести о предностима уласка државе у СТО.

Поводом дискусије, представници Министарства спољне и унутрашње трговине и телекомуникација, рекли су да ће се у наредном периоду преиспитати рад појединих економских саветника. Због пораста промета на сивом тржишту дувана, држава губи око 1% друштвеног производа, јер се процењује се нелегално увози око 1000 тона дувана. Од продаје дуванских производа алиментира се 12% буџета, а пошто је продаја опала за 10% изгубљено је 1% укупних фискалних прихода у буџету. Врше се контроле, али се не решава узрок сиве економије у Србији. Робне резерве су самостални привредни субјект по Закону о робним резервама. Министарство спољне и унутрашње трговине и телекомуникација је покренуло иницијативу да се изврши преглед, односно контрола мерења свих инвентара робних резерви. Међутим, у буџету нису предвиђена средства да се плати мерење референтној институцији. Нацрт закона о оглашавању био је у фази усаглашавања када је наступила реконструкција Владе у пролеће 2011. године и од тада није било активности. У току је формирање нове радне групе која ће почети рад на изради овог закона и постоји могућност да се до краја године текст новог закона нађе пред Народном скупштином. У периоду од 2006. године до 2012. године урађено је свега 15%-20% целог процеса дигитализације. То је међународна преузета обавеза, а крајњи рок да се заврши цео процес је 17. јун 2015. године. Тренутна процена је да је за завшетак процеса дигитализације потребно између 30 и 50 милиона евра.

У дискусији су учествовали Александра Томић, Драгомир Карић, Миодраг Николић, Зоран Анђелковић, Зоран Пралица, Славица Савић, Драгован Милићевић, Душан Протић и Стефан Лазаревић.

Одбор је већином гласова прихватио Извештај о раду Министарства спољне и унутрашње трговине и телекомуникација за период новембар – децембар 2012. и јануар 2013. године.

Четврта, пета, шеста и седма тачка дневног реда - **Разматрање Извештаја Министарства финансија и привреде о раду Агенције за приватизацију за октобар 2012. године, Разматрање Извештаја Министарства финансија и привреде о раду Агенције за приватизацију за новембар 2012. године, Разматрање Извештаја Министарства финансија и привреде о раду Агенције за приватизацију за децембар 2012. године, Разматрање Извештаја Министарства финансија и привреде о раду Агенције за приватизацију за јануар 2013. године**

На предлог председника, Одбор је једногласно одлучио да обједини расправу по четвртој, петој, шестој и седмој тачки дневног реда.

Члановима Одбора су за разматрање четврте, пете, шесте и седме тачке дневног реда достављени извештаји Министарства финансија и привреде о раду Агенције за приватизацију за октобар, новембар, децембар 2012. године и јануар 2013. године, програми рада Агенције за приватизацију за новембар и децембар 2012. године и јануар и фебруар 2013. године и поднети захтеви, односно представке у вези приватизације.

У уводним напоменама, Мишела Николић, помоћник министра финансија и привреде, истакла је да су ратификовани споразуми са Уједињеним Арапским Емиратима. Очекивало се да ће руска компанија ући у заједничко улагање за железару, али се то није десило. Иако је тендер пропао, још има заинтересованих компанија за заједничку сарадњу. Објављен је тендер за "Галенику" и очекује се да ће до првог априла бити достављене конкретне понуде.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* како ће се решити у наредном периоду проблем са уплатама доприноса за здравствено осигурање радника запослених у предузећима која су у реструктурирању;
* да ли се Агенција за приватизацију бави питањима приватизације на Косову и Метохији;
* да ли Агенција за приватизацију може да спречи незаконите продаје великих система као што су „Фероникл“, „Трепча“ и других;
* да ли Агенција за приватизацију, при продаји одређених компанија, преузима обавезу измирења потраживања радника, пореских и дугова за пензијско и здравствено осигурање и колики је фонд којим Агенција располаже за те намене;
* како и на који начин покрити дугове предузећа, ради омогућавања њихове продаје без тих дугова;
* да ли Агенција за приватизацију врши контролу и на који начин се може извршити контрола над радом заступника капитала предузећа "Севертранс" из Сомбора;
* зашто је стечајни поступак над предузећем „Ресава“ трајао две године и сва имовина за то време однета из предузећа.

У расправи је истакнуто да треба наћи решење у вези здравственог осигурања запослених у предузећима у реструктурирању. Изнето је да треба предузети све мере да се спречи противзаконита приватизација и продаја друштвених предузећа, посебно великих система, на Косову и Метохији.

Поводом отписивања дугова „Железаре Смедерево“ изнето је да би правилно отписивање дугова требало да важи и за друга мала предузећа, друштвена и приватна, како би се омогућила њихова продаја и успешно пословање. Међутим, изнето је и да је питање отписа дугова од стране државе веома комплексно питање зато што погађа и јавна предузећа, као што је ЕПС, „Железнице Србије“ и друга предузећа, и чини их мање ефикасним. Куповина „Железаре Смедерево“ од стране државе за један долар створила је трошак у буџету, односно повећала обавезе пореских обвезника, електропривреде, железнице и других. Питање отписа дугова је системско питање и оно заслужује посебно разматрање, посебно са аспекта функционисања тржишта и тржишне привреде. Питање реприватизације приватног предузећа на бази отписа дугова задире у питање функционисања тржишта и тржишне привреде. Многи који су хтели тржишну привреду сада се залажу за интервенцију државе, посебно на рачун пореских обвезника. Питање пословања „Галенике“ треба што пре решити. Предузећа у реструктурирању су велико оптерећење за привреду и пореске обвезнике. Добро би било да се достави списак предузећа која имају заштитника капитала. У већини предузећа која чекају приватизацију имовина стоји или временом пропада, па због тога треба убрзати процес решавања проблема у тим предузећима. Изнето је и мишљење да је Агенција за приватизацију најодговорнија за 90% неуспешних приватизација, јер није вршила контролу спровођења уговора приватизованих фирми.

Изнето је да је предузеће "Севертранс" из Сомбора вратило лизинг кући 10 аутобуса лиценцираних за обављање међународног транспорта, са образложењем да је лизинг прескуп и штетан за предузеће, а да је након тога те аутобусе купио приватник из Бачке Паланке и изнајмио их „Севертрансу“. Наведено је да је именовани заступник капитала, без сагласности Агенције за приватизацију, узео у закуп пет аутобуса из једне приватне фирме из Београда, који не испуњавају услове ЕУ, тј. не могу да обављају транспорт на територији ЕУ. Изнета је сумња да директор кога је поставила Агенција за приватизацију да штити државну имовину, ради директно на штету тог предузећа, са намером да се предузеће „поцепа“ на два дела, да један део фирме преузме на себе сва дуговања и да обавља услуге међумесног превоза између града Сомбора и сеоских средина, а да се оснује једно ново предузеће, које ће имати међуградске линије – од Сомбора ка Београду, и међународне линије.

Поводом дискусије, Мишела Николић је истакла да је уплаћено из буџета око 200 милиона динара за оверу здравствених књижица за раднике у предузећима која су у реструктурирању, али да нема законских могућности да се проблем решава на тај начин и у будућем периоду. Фонд за преузимање дугова предузећа на рачун државе не постоји, а питање отписа дугова се решава кад се деси велики проблем. Код намиривања дугова компанија, не могу се гледати само дугови према радницима и држави, већ има и приватних предузећа са којима су та предузећа радила, а не сме се фаворизовати ни једна група поверилаца. Све више приватних предузећа се јавља и тражи помоћ од државе. Решавање само радничких потраживања може да оспори сваки други поверилац. Траже се системска решења, а једно од њих је и усвојено и односи се на нови обрачун камате.

Владислав Цветковић је рекао да Агенција за приватизацију нема надлежности када је у питању приватизација друштвених предузећа на Косову и Метохији, али технички и оперативно подржава све активности које спроводе други органи. Неколико стотина приватизација, које се односе на проблематичне нетипичне случајеве, није довршено, као што су предузећа на Косову и Метохији и из бивших југословенских република и она која запошљавају инвалиде. За та предузећа се траже решења.

У дискусији су учествовали Славица Савић, Бојан Јаковљевић, Драгомир Карић, Петар Шкундрић, Небојша Берић, Миодраг Николић, Зоран Анђелковић, Мишела Николић и Владислав Цветковић.

а) Одбор је већином гласова усвојио Извештај Министарства финансија и привреде о раду Агенције за приватизацију за октобар 2012. године.

б) Одбор је већином гласова усвојио Извештај Министарства финансија и привреде о раду Агенције за приватизацију за новемвбар 2012. године.

в) Одбор је већином гласова усвојио Извештај Министарства финансија и привреде о раду Агенције за приватизацију за децембар 2012. године.

г) Одбор је већином гласова усвојио Извештај Министарства финансија и привреде о раду Агенције за приватизацију за јануар 2013. године.

Седница је закључена у 18,20 часова.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |